കനത്ത മഴ നെല്പ്പാടങ്ങളില് വെള്ളം കയറി കിളിമാനൂര്: കാലം തെറ്റി പെയ്ത മഴയും കാറ്റും നാശം വിതയ്ക്കുന്നു. കന്നിക്കൊയ്ത്തിന് പാകമായ ഒന്നാംവിള നെല്വയലുകളാണ് കഴിഞ്ഞ ദിവസങ്ങളിലുണ്ടായ കനത്ത മഴയില് വെള്ളം കയറി നശിച്ചത്. ഇതോടെ ബാങ്കുകളില് നിന്നും മറ്റും വായ്പയെടുത്ത കര്ഷകര് കടക്കെണിയിലായി. ഏറെ പ്രതീക്ഷയോടെ വിത്തിറക്കിയ കര്ഷകര് നെല്ലും വയ്ക്കോലും കിട്ടാതെ കടുത്ത ദുരിതത്തിലായിരിക്കുകയാണ്. ചില പാടശേഖരങ്ങളില് മാത്രമാണ് കൊയ്ത്തു നടന്നത്. ന്യൂനമര്ദ്ദത്തെ തുടര്ന്നുള്ള കനത്ത മഴയാണ് കര്ഷകര്ക്ക് തിരിച്ചടിയായത്. വെള്ളക്കെട്ടുള്ള വയലുകളില് നെല്ല് കൊയ്തെടുക്കാന് കഴിയാതെ ഉപേക്ഷിക്കുകയാണ് പലരും. പാടശേഖരങ്ങളിലും യന്ത്രം ഉപയോഗിച്ചാണ് കൊയ്ത്ത്. മഴയും വെള്ളക്കെട്ടും ഉണ്ടെങ്കില് യന്ത്രകൊയ്ത്ത് നടക്കില്ല. ചാഞ്ഞുവീണ നെല്ക്കതിരുകളും യന്ത്രത്തില് കൊയ്യാനാകില്ല. ഇതിനാല് ഇക്കുറി നെല്ലുല്പാദനത്തില് വന് ഇടിവുണ്ടാകും. ഞാറ്റടി പാടങ്ങളില് വെള്ളം കയറിയതിനാല് രണ്ടാം വിള നെല്കൃഷിക്കുള്ള ഞാറ്റടി തയ്യാറാക്കുന്നതും പ്രശ്നമായിരിക്കുകയാണ്. രണ്ടാംവിള നെല്കൃഷി വൈകിയാല് നെല്ല് കതിരിടുന്ന ഘട്ടത്തില് വെള്ളം ലഭിക്കാതാകും. തുടര്ന്നുള്ള കൃഷിയും പ്രതിസന്ധിയിലേക്ക് കാലാവസ്ഥാ വ്യതിയാനത്തിന്റെ ഭാഗമായുള്ള ന്യൂനമര്ദ്ദം കാരണം ചിങ്ങം കന്നി മാസങ്ങളില് കനത്ത മഴയാണ് ലഭിച്ചത്. ഈ മാസങ്ങളിലാണ് നെല്ല് കൊയ്യുന്നതും ഉണക്കുന്നതും. വിത്തിനുള്ള നെല്ല് ശേഖരിക്കുന്നതും ഈ സമയത്താണ്. നെല്കൃഷിയെ തുടര്ന്നുള്ള പച്ചക്കറി പയര് വര്ഗങ്ങളുടെ കൃഷിയെയും ഇപ്പോഴത്തെ മഴ ദോഷകരമായി ബാധിക്കും. ഒന്നാം വിളയ്ക്ക് ശേഷം പച്ചക്കറിക്ക് നിലമൊരുക്കേണ്ട വയലുകളില് ഇപ്പോഴും വെള്ളം ഒഴിഞ്ഞിട്ടില്ല. രണ്ടാംവിള വൈകിയാല് അവിടെയും പച്ചക്കറിയും പയര്വര്ഗങ്ങളും കൃഷി ചെയ്യുന്നത് പ്രതിസന്ധിയിലാകും.